ฮั่งเส็งปิดพุ่ง 384.93 จุด หลังภาคการผลิตจีนส่งสัญญาณฟื้นตัว
ฮั่งเส็งปิดพุ่ง 384.93 จุด หลังภาคการผลิตจีนส่งสัญญาณฟื้นตัว
1 ธ.ค. 2558

ดัชนีฮั่งเส็งตลาดหุ้นฮ่องกงปิดทะยานขึ้นในวันนี้ โดยดัชนีฮั่งเส็งพุ่ง 384.93 จุด หรือ 1.75% ปิดวันนี้ที่ 22,381.35 จุด เนื่องจากดัชนีผู้จัดการฝ่ายจัดซื้อ (PMI) ภาคการผลิตของจีน ซึ่งมาร์กิตจัดทำร่วมกับไฉซิน ได้บ่งชี้ว่าแรงกดดันทางเศรษฐกิจได้ผ่อนคลายลง
ตลาดหุ้นฮ่องกงได้รับแรงหนุนหลังจากดัชนี PMI ภาคการผลิตของจีน ซึ่งมาร์กิตจัดทำร่วมกับไฉซิน เพิ่มขึ้นที่ 48.6 จาก 48.3 ในเดือนต.ค.
ดร.เหอ ฟาน หัวหน้านักเศรษฐศาสตร์จากไฉซิน อินไซต์ กรุ๊ป กล่าวว่า ดัชนี PMI ภาคการผลิตของจีนในเดือนพ.ย.ยังคงส่งสัญญาณถึงการฟื้นตัว โดยบ่งชี้ว่าแรงกดดันต่อการขยายตัวทางเศรษฐกิจได้บรรเทาลง และนโยบายการคลังได้ส่งผลอย่างน่าพอใจ โดยรวมแล้ว เศรษฐกิจจีนยังคงมีแนวโน้มที่จะมีเสถียรภาพมากขึ้น